## Rješenje kojim se utvrđuje da su se 28. siječnja 2010. godine stekli uvjeti za nastavak uvrštenja svih dionica društva Vupik d.d., Vukovar, oznake VPIK-R-A, na Redovito tržište Zagrebačke burze d.d., Zagreb

### NN 18/2010 (8.2.2010.), Rješenje kojim se utvrđuje da su se 28. siječnja 2010. godine stekli uvjeti za nastavak uvrštenja svih dionica društva Vupik d.d., Vukovar, oznake VPIK-R-A, na Redovito tržište Zagrebačke burze d.d., Zagreb

HRVATSKA AGENCIJA ZA NADZOR FINANCIJSKIH USLUGA

425

Na temelju odredbi članka 15. točka 5. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« br. 140/05), članka 94. stavka 2. Zakona o tržištu vrijednosnih papira (»Narodne novine« br. 84/02 i 138/06) i članka 597. Zakona o tržištu kapitala (»Narodne novine« br. 88/08, 146/08, 74/09), u predmetu suspenzije uvrštenja dionica društva Vupik d.d. Vukovar, Sajmište 113/c, na Kotaciji javnih dioničkih društava Zagrebačke burze d.d. Zagreb, Uprava Hrvatske agencije za nadzor financijskih usluga je na sjednici održanoj 28. siječnja 2010. godine donijela

RJEŠENJE

1. Utvrđuje se da su se 28. siječnja 2010. godine, stekli uvjeti za nastavak uvrštenja svih dionica društva Vupik d.d. Vukovar, Sajmište 113/c, oznake VPIK-R-A, na Redovitom tržištu Zagrebačke burze d.d. Zagreb.

2. Danom konačnosti ovog rješenja, prestaje važiti rješenje Hrvatske agencije za nadzor financijskih usluga, klasa: UP/I-451-04/07-12/3, urbroj: 326-111/07-6 od 12. travnja 2007. godine.

3. Ovo rješenje objavit će se u »Narodnim novinama«.

Obrazloženje

I. Hrvatska agencija za nadzor financijskih usluga (dalje: Agencija) je 12. travnja 2007. godine, rješenjem klasa: UP/I-451-04/07-12/3, urbroj: 326-111/07-6, suspendirala uvrštenje svih dionica društva Vupik d.d. Vukovar, Sajmište 113/c (dalje: Društvo), na Kotaciji javnih dioničkih društava Zagrebačke burze d.d. Zagreb. Istim je rješenjem društvu Zagrebačka burza d.d. Zagreb naložena provedba ove mjere. Agencija je navedeno rješenje donijela na zahtjev Društva, na temelju ovlaštenja iz članka 94. stavak 2. Zakona o tržištu vrijednosnih papira, a radi sprječavanja nanošenja štete Društvu i svim sudionicima tržišta kapitala, zbog porasta cijene dionica Društva, koji nije bio utemeljen na novim bitnim činjenicama ili ekonomskim razlozima.

Sukladno odredbi članka 597. Zakona o tržištu kapitala, koji je stupio na snagu 1. siječnja 2009. godine, propisano je da će se postupci pokrenuti pred Agencijom, uključujući i provedbu postupka javne ili privatne ponude vrijednosnih papira, do dana stupanja na snagu ovog Zakona, dovršiti primjenom odredbi Zakona o tržištu vrijednosnih papira.

Budući da je postupak suspendiranja dionica Društva iz Kotacije javnih dioničkih društava Zagrebačke burze d.d. Zagreb, pokrenut pred Agencijom prije stupanja na snagu Zakona o tržištu kapitala, slijedom naprijed navedene odredbe Zakona o tržištu kapitala, predmetni postupak provest će se u cijelosti sukladno odredbama Zakona o tržištu vrijednosnih papira.

II. Svojim podneskom, koji je u Agenciji zaprimljen 2. lipnja 2008. godine, Društvo je podnijelo zahtjev za ukidanjem suspenzije i nastavkom uvrštenja dionica Društva na kotaciju Javnih dioničkih društava Zagrebačke burze.

S obzirom na to da Društvo u predmetnom zahtjevu ničim nije obrazložilo promjene činjenica i okolnosti, koje su bile razlog za donošenje Rješenja Agencije o suspenziji uvrštenja dionica Društva, to je Društvo pismenima Agencije od 12. kolovoza 2008. godine i 17. srpnja 2009. godine, pozivano navedeno obrazložiti.

Budući da Društvo niti podneskom od 29. srpnja 2009. godine, nije udovoljilo traženju Agencije, ponovno je, pismenom od 26. listopada 2010. godine, pozvano obrazložiti svoj zahtjev te, bez odgode, izraditi i na Zagrebačkoj burzi objaviti financijska izvješća Društva za prvo polugodište 2009. godine i Informaciju o stanju Društva, sa svim materijalnim činjenicama i promjenama u Društvu, u razdoblju od dana suspenzije dionica Društva do dana objave navedene Informacije.

III. U provedenom postupku je uvidom u predmet Agencije klasa: 451-04/10-13/8, utvrđeno kako je 13. siječnja 2010. godine, između Hrvatskog fonda za privatizaciju, Zagreb, Ivana Lučića 6-8 i Hrvatskih voda, Zagreb, Grada Vukovara 220, kao prodavatelja, te društva Agrokor d.d. Zagreb, Trg Dražena Petrovića 3, kao kupca, zaključen Ugovor o prodaji i prijenosu 1.251.163 dionica Društva, što čini 86,97% temeljnog kapitala Društva. Ovim Ugovorom je društvo Agrokor d.d. Zagreb, Trg Dražena Petrovića, steklo 1.251.163 dionica, odnosno 86,97% dionica Društva s pravom glasa, te je tim stjecanjem za navedeno društvo nastala obveza objavljivanja ponude za preuzimanje, u skladu s odredbama Zakona o preuzimanju dioničkih društava (»Narodne novine« br. 109/07, 36/09).

Nadalje je utvrđeno da je Društvo, 23. studenoga 2009. godine, putem Zagrebačke burze, objavilo Odluke Skupštine Društva koja je održana 6. studenoga 2009. godine, Izvještaj o obavljenoj reviziji izmijenjenih financijskih izvještaja za 2008. godinu uz Izvještaj revizora, te nerevidirana financijska izvješća Društva za razdoblje I-IX/2009 godine.

Društvo je, 25. siječnja 2010. godine, putem Zagrebačke burze, objavilo i dokument pod nazivom Informacije o stanju društva na dan 22. siječnja 2010. godine, kao obavijest javnosti o stanju Društva kao i drugim bitnim činjenicama i značajkama u poslovanju Društva, u razdoblju od stupanja na snagu Rješenja Agencije o suspenziji uvrštenja, do dana objave te Informacije. Navedeni dokument sadrži i podatke o preuzetim obvezama društva Agrokor d.d. Zagreb, Trg Dražena Petrovića 3, kao kupca dionica, te o stanju obveza Društva, u skladu sa zaključenim Ugovorom o prodaji i prijenosu dionica Društva, od 13. siječnja 2010. godine.

Podneskom od 28. siječnja 2010. godine, Društvo je Agenciji dostavilo navedeni dokument i konačni zahtjev za ukidanjem suspenzije dionica Društva na Redovitom tržištu Zagrebačke burze d.d. Zagreb.

IV. Sukladno odredbi članka 592. stavak 6. Zakona o tržištu kapitala, vrijednosni papiri uvršteni u kotaciju za javna dionička društva i kotaciju za zatvorene investicijske fondove na temelju Zakona o tržištu vrijednosnih papira, od dana stupanja na snagu Zakona o tržištu kapitala, smatraju se uvrštenim na redovito tržište u skladu s odredbama Zakona o tržištu kapitala. Slijedom navedene odredbe, Društvo je 20. srpnja 2009. godine, sa Zagrebačkom burzom d.d. Zagreb sklopilo novi Ugovor o uvrštenju vrijednosnih papira u Redovito tržište.

Polazeći od toga da su, na temelju objavljenog dokumenta Informacije o stanju društva na dan 22. siječnja 2010. godine i drugih izvješća o financijskim pokazateljima u Društvu, sudionicima tržišta kapitala poznati svi bitni podaci o stanju i promjenama u Društvu kao i sve činjenice koje mogu značajnije utjecati na cijenu dionica Društva, Agencija je ocijenila da su se stekli uvjeti za nastavak uvrštenja dionica Društva na Redovitom tržištu Zagrebačke burze d.d. Zagreb. Stoga je Agencija, sukladno članku 94. stavak 2. Zakona o tržištu vrijednosnih papira, riješila kao u točkama 1. i 2. izrjeke ovog rješenja.

V. Sukladno odredbi članka 8. stavak 3. Zakona o Hrvatskoj agenciji za nadzor financijskih usluga (»Narodne novine« br. 140/05), ovo rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istoga može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-451-04/07-12/3

Urbroj: 326-111/10-19

Zagreb, 28. siječnja 2010.

Predsjednik Uprave
Ante Samodol, v. r.

Rješenje, NN 18/2010-425